রাতের আঁধারে ধাপা গ্যারাজে হামলা , রক্তাক্ত নিরাপত্তারক্ষী

কলকাতা : কলকাতা পুরনিগমের ডাম্পিং গ্রাউন্ডে দুঃসাহসিক ডাকাতির চেষ্টা! শুক্রবার গভীর রাতে ২০-২৫ জনের দুষ্কৃতী বাহিনী হানা দেয় গ্যারাজে। পুরনো স্ক্র্যাপ আর যন্ত্রাংশ লুটের চেষ্টা আটকাতে গিয়ে ধারালো অস্ত্রের কোপে রক্তাক্ত হন নিরাপত্তারক্ষী অনাদি ত্রিপাঠী। গুরুতর জখম অবস্থায় ভর্তি হাসপাতালে।

কলকাতার ধাপা ডাম্পিং গ্রাউন্ড — নামটা শুনলেই ভেসে ওঠে কোটি টাকার বর্জ্য প্রক্রিয়াকরণের ছবি। জঞ্জাল থেকে শুরু করে পুরনো গাড়ির যন্ত্রাংশ, সবকিছুরই বিপুল ভাণ্ডার রয়েছে এই গ্যারাজে। শুধু নিলামের বাজারেই নয়, এই সমস্ত যন্ত্রাংশ ঘিরে দীর্ঘদিন ধরেই চলছে কালোবাজারি। শুক্রবার রাতে সেই গুদামেই হামলা চালায় এক দল দুষ্কৃতী।

আরও পড়ুন: রণক্ষেত্র বৈষ্ণবনগর, রাজ্যপালকে ঘিরে গ্রামবাসীদের বিক্ষোভ

পুরনিগম সূত্রে জানা গিয়েছে, রাত প্রায় দেড়টা নাগাদ আচমকা গ্যারাজে হানা দেয় প্রায় ২০ থেকে ২৫ জনের এক দুষ্কৃতী দল। তাদের লক্ষ্য ছিল পুরনো লোহার স্ক্র্যাপ আর যন্ত্রাংশ। ঘটনাস্থলে নিরাপত্তার দায়িত্বে থাকা গানম্যান অনাদি ত্রিপাঠী বিষয়টি টের পেয়ে চিৎকার শুরু করেন। তৎক্ষণাৎ অন্য নিরাপত্তারক্ষীরা ছুটে এলেও তার আগেই অনাদির উপর ঝাঁপিয়ে পড়ে দুষ্কৃতীরা। ধারালো অস্ত্র দিয়ে তাঁকে নৃশংসভাবে আঘাত করা হয়। রক্তাক্ত অবস্থায় হাসপাতালে ভর্তি করা হয়েছে তাঁকে।

ঘটনার খবর পৌঁছনোর সঙ্গে সঙ্গে পুরনিগমের দায়িত্বপ্রাপ্ত সাব অ্যাসিস্ট্যান্ট ইঞ্জিনিয়ার এবং অন্যান্য আধিকারিকেরা ঘটনাস্থলে যান। পরে প্রগতি ময়দান থানায় দুষ্কৃতীদের বিরুদ্ধে লিখিত অভিযোগ দায়ের করা হয়। ইতিমধ্যেই তদন্ত শুরু করেছে পুলিশ। তবে এখনও পর্যন্ত কাউকে গ্রেফতারের খবর মেলেনি। গ্যারাজে থাকা সিসিটিভি ফুটেজ খতিয়ে দেখা হচ্ছে।

গ্যারাজ কর্মীদের প্রাথমিক অনুমান, আশপাশের এলাকারই দুষ্কৃতীরা এই ঘটনার সঙ্গে জড়িত। কারণ বহিরাগত হলে এত সংখ্যক দুষ্কৃতীর গ্যারাজে ঢোকার সাহস পেত না। এই ঘটনার পর পুরনিগম গ্যারাজে নিরাপত্তারক্ষীর সংখ্যা বাড়ানোর পরিকল্পনা করছে। অন্যদিকে পুলিশের তরফে জানানো হয়েছে, দুষ্কৃতীদের খোঁজে তল্লাশি এবং জিজ্ঞাসাবাদ চলছে।